
PëR OBJEKTET E KORPORATËS ELEKTROENERGJETIKE Shqiptare (KESH) SHA, 
QË NUK DO TË KONSIDEROHEN PJESË TË SEKTORËVE ME RËNDËSI Të VEÇANTË

Në mbështetje të nenit 100 të Kushtetutës, të nenit 4 të ligjit nr.8306, datë 14.3.1998 “Për strategjinë e privatizimit të sektorëve me rëndësi të veçantë”, të neneve 4, pika 3, dhe 5, pika 3, të ligjit nr.9663, datë 18.12.2006 “Për koncesionet”, dhe të nenit 22 të ligjit nr.7512, datë 10.8.1999 “Për sanksionimin dhe mbrojtjen e pronës private, të nismës së lirë, të veprimtarive private të pavarura dhe privatizimit”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave

VENDOSI:

1. Nuk do të konsiderohen pjesë të sektorëve me rëndësi të veçantë objektet e mëposhtme të KESH sh.a.:
- Termocentrali Tiranë,
- Termocentrali Cërrik,
- Termocentrali Vlorë,
- Termocentrali Kuçovë,
- Termocentrali Korçë,
- Termocentrali Maliq,
- Termocentrali Fier.
2. Objektet e përcaktuara në pikën 1 të këtij vendimi, të cilat vlerësohen se paraqesin interes për investime private, në fushën e prodhimit të energjisë elektrike, të jepen me koncesion, duke filluar me çmimin simbolik 1 euro. Pjesa tjetër e objekteve do t’i nënshtrohet procedurave të privatizimit, sipas akteve, ligjore dhe nënligjore, në fuqi.
3. Autoriteti kontraktues për dhënien me koncesion të këtyre objekteve është Ministria e Ekonomisë, Tregtisë dhe Energjetikës.
4. Shpenzimet për realizimin e procedurave për dhënien me koncesion, të përballohen nga KESH sh.a.
5. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi.
Ky vendim hyn në fuqi pas botimit në  Fletoren Zyrtare.

